b'\n_START_ARTICLE_\nSlovenska marka\n_START_PARAGRAPH_\nSlovenska marka, tudi Marka ali Slovenska krajina, v zgodovinskih virih predvsem Windische Mark, je bila srednjeve\xc5\xa1ka pokrajina na obmo\xc4\x8dju dana\xc5\xa1nje Dolenjske, in tedaj sestavni del Kranjske.\n_START_SECTION_\nZgodovina\n_START_PARAGRAPH_\nIme se pojavlja v 13. stoletju kot Marchia Slavica oziroma Windischmarich (Slovanska krajina) kot poimenovanje za del nekdanje Savinjske krajine na desnem bregu Save._NEWLINE_Ozemlje Marke je bilo na za\xc4\x8detku verjetno del Kranjske krajine, vendar je bilo v 10. stoletju po obnovi frankovske dr\xc5\xbeave, ki je sledila umiku Ogrov upravno podrejeno Savinjski krajini, oziroma savinjskemu mejnemu grofu in kasneje koro\xc5\xa1kemu vojvodi.\n_START_SECTION_\nOblikovanje de\xc5\xbeele\n_START_PARAGRAPH_\nV 12. in 13. stoletju sta bili Kranjska in Marka ozemeljsko razbiti na ve\xc4\x8d relativno samostojnih teritorialnih gospostev, ki so jih obvladovale mo\xc4\x8dne plemi\xc5\xa1ke dru\xc5\xbeine, ki so tekmovale za prevlado nad \xc4\x8dim ve\xc4\x8djim ozemljem in pravicami. Zna\xc4\x8dilna dru\xc5\xbeina v Marki so bili Vi\xc5\xa1njegorski. Po ve\xc4\x8d dedovanjih je ve\xc4\x8dina posesti sredi 13. stoletja pre\xc5\xa1la pod oblast koro\xc5\xa1kega vojvoda Ulrika III. Spanheimskega, ki je povezal plemstvo Marke in Kranjske in postal de\xc5\xbeelni gospod._NEWLINE_Marka je bila od 13.stoletja naprej upravno podrejena Kranjski in je z njo predstavljala enotni dr\xc5\xbeavni fevd. Pojem Slovenska Marka se je odtlej prete\xc5\xbeno uporabljal kot geografsko poimenovanje.\n_START_SECTION_\nGrofija v Marki in Metliki\n_START_PARAGRAPH_\nKljub podrejenem polo\xc5\xbeaju in tesnim vezam s kranjskim plemstvom je Marka ohranila lo\xc4\x8deno sodstvo oziroma pravno skupnost in je v 14. stoletju tvorila svojo de\xc5\xbeelo, ki je bila znana kot Grofija v Marki in Metliki. Grofijo so do prehoda pod oblast Habsbur\xc5\xbeanov upravljali Gori\xc5\xa1ko-Tirolski grofje. Habsbur\xc5\xbeani so de\xc5\xbeelo kmalu po prevzemu leta 1376 dali v zakup Celjskim grofom, ki so ostali dejanski gospodje v Marki in Metliki vse do njihovega izumrtja leta 1456, ko je znova pre\xc5\xa1la pod Habsbur\xc5\xbeane in bila dokon\xc4\x8dno zdru\xc5\xbeena s Kranjsko._NEWLINE_Pojem Slovenske Marke in razlikovanje s Kranjsko je v dolo\xc4\x8denih primerih pre\xc5\xbeivelo vse do 20. stoletja, na primer v nazivu Habsbur\xc5\xbeanov kot de\xc5\xbeelnih knezov Slovenske Marke.'